El Centre d'Innovació Anoia, a Vilanova del Camí, ha acollit una nova sessió de la Taula d'Ecoturisme de Catalunya.
Creada i liderada per la Direcció General de Turisme ara fa quatre anys, i en col·laboració amb l'Agencia Catalana de Turisme i el Departament de Territori i Sostenibilitat, la Taula d'Ecoturisme treballa conjuntament amb d'altres ens públics com ara les diputacions i els seus patronats de turisme, representants d'espais naturals protegits i empreses del sector, per aconseguir els reptes i objectius definits en el Pla de foment del turisme de natura als espais naturals protegits.
En el decurs de la 19a sessió i entre d'altres temes, es van explicar les principals actuacions que durà a terme l'Agència Catalana de Turisme pel que fa a turisme de natura i ecoturisme mitjançant el pla d'accions específic de la marca Ecoturisme de la qual formen part 45 empreses i entitats especialitzades en aquest producte.
Una de les novetats anunciades és la presència d'un espai dedicat exclusivament a l'ecoturisme dins l'estand de Catalunya al saló de turisme B-Travel, previst a Fira de Barcelona del 27 al 29 de març, i també al Mercat d'Escapades.
El primer dia del B-Travel, a més, la Direcció General de Turisme organitzarà la jornada professional "Ecoturisme tot l'any", seguint el fil conductor del II Fòrum ENS – Ecoturisme, Natura i Sostenibilitat celebrat a Deltebre el passat mes d'octubre.
Podeu consultar les ponències d'aquest fòrum en el web ensforum.cat.
Un altre dels temes tractats van ser els resultats obtinguts pel gestor estadístic implantat als Espais Naturals Protegits (ENP) gestionats per la Generalitat per conèixer el perfil dels visitants que es reben.
Aquesta informació permet orientar la promoció en funció de la demanda i les oportunitats que es detecten.
Aquestes dades s'han d'acabar de perfilar i compartir amb les dels ENP que gestiona la Diputació de Barcelona i que també fan servir aquest gestor.
També es van presentar diferents jornades i/o esdeveniments especialitzats previstos per aquest mes de març com ara la Festa de l'Ecoturisme que se celebra al Delta de l'Ebre i la festa d'Espais de Ponent que es farà al Monestir d'Avinganya.
La Taula d'Ecoturisme suposa una oportunitat per conèixer les demandes dels consumidors de turisme de natura, identificar noves oportunitats, trobar claus per diferenciar-se d'un turisme generalitzat...en definitiva, un espai de debat on compartir experiències i inquietuds relacionades amb aquest món i treballant de manera respectuosa amb l'entorn, la natura i amb la població local.
Tret de sortida al projecte d' slow tourism Med Pearls
La Taula es va reunir després de la sessió en què la consellera d'Empresa i Coneixement, Àngels Chacón, va inaugurar el projecte europeu Med Pearls, liderat per l'Agència Catalana de Turisme, que té com a objectiu la creació de 26 experiències turístiques en diverses destinacions de la Mediterrània amb baixa densitat turística però amb molt de potencial.
A més de Catalunya, hi participen Egipte, Grècia, Jordània, Palestina i Itàlia.
En el cas català, les comarques participants són l'Anoia, la Ribera d'Ebre i les Garrigues on l'ACT treballa conjuntament amb els respectius patronats de turisme de les diputacions i els consells comarcals per donar continuïtat al projecte i treballar conjuntament amb els diferents agents i actors del territori que seran els qui aportaran el valor de proximitat als projectes.
Aquests territoris se sumen a l'estratègia per impulsar un turisme responsable, que diversifiqui les activitats, desestacionalitzi i desconcentri l'oferta, i que contribueixi a incrementar la despesa i activar els sectors productius del seu entorn.
D'aquesta manera, es busca atraure un públic interessat en una tipologia de turisme responsable i sostenible, que posa èmfasi en promoure i involucrar les economies locals per donar a conèixer experiències turístiques culturals i naturals, respectant les destinacions i apostant per una relació natural entre el turista i la població local.
Aquestes experiències han de tenir com a finalitat posicionar internacionalment la Mediterrània com a destinació de qualitat i excel·lència per aquest tipus de turisme, tot partint de la cooperació publicoprivada.
En relació amb això, cal destacar el Med Pearls com una iniciativa que busca un creixement on els agents locals adoptin un rol actiu en el disseny del producte i en l'experiència turística.
La seva implicació assegura l'autenticitat i genuïnitat del producte alhora que contribueix a fomentar la interacció entre el local i el visitant, generant un enriquiment mutu i un èxit en la consolidació del producte.
La Taula d'Ecoturisme és un espai de debat on compartir experiències i inquietuds relacionades amb aquest món i treballant de manera respectuosa amb l'entorn, la natura i amb la població local.